बुजुर्ग ने आवाज कुछ कम करने के लिए कहा था। युवा ने हिकारत के साथ देखा- ‘आपकी उम्र में यह सब अच्छा नहीं लगता।’ बुजुर्ग एक विदेशी विश्वविद्यालय में प्रोफेसर रहे थे। उन्होंने अगले दिन जिम के दरवाजे के बाहर एक नोटिस लगाया कि आवाज का ‘वॉल्यूम’ क्या होता है। बहुत अधिक तेज आवाज का कानों, मस्तिष्क की नसों और दिल की धड़कन पर क्या दुष्प्रभाव होता है। साथ ही उन्होंने एक सर्वेक्षण रिपोर्ट भी दी थी कि अमेरिका में दस वर्ष की उम्र तक बच्चों की आंखों पर चश्मा लग जाता है, टीवी देखने से और मोबाइल पर लगे रहने से। पंद्रह वर्ष की आयु तक आते-आते उनकी सुनने की शक्ति कम हो जाती है। इस नोटिस को कुछ ने पढ़ा, कुछ ने नहीं। पढ़ने वालों पर भी उसका कोई असर नहीं था।